**اویونلار**

**Susan Nevadeyi Rezi**

**1/ قوندوم کئچدیم:**

بو اویون ایکی، اوچ و دؤرد نفره اوینانار. یئرده یا کاغاذدا بیر دؤردگول(مربع) چکیب اونون ایچینده بیر چارپی بیر ده آرتی (ضرب و جمع) علامتلری چکرلر. اویونچولاردان بیری‌نین اوچ دانا نوخودو، اوبیری‌نین اوچ دانا لوبیه‌سی،وس... اولار. هر کیم اوچ دانا مهره‌سینی آرد-آردا دوزه‌بیلسه‌، اویونو اودار. اویونچولار بیر- بیری‌نین یولونو کسیب قویمازدیلار اوچله‌سین.

بیزیم حیه‌طیمیز کرپیج دؤشمه ایدی. کرپیجلرین اوزه‌رینده بیر پارچا گچ‌ایله‌(گژ دئیه‌ردیک) جیزیق چکیب، نوخود- لوبیه، یا دا بالاجا داشدان، گول دیبیندن، گیلانار چرده‌ییندن تاپیب اویونا باشلاردیق. بعضن ساعاتلارجا چکردی. بیردن گؤرردین اننه‌م چاغیریر، " قارنیزین ایچی ده‌لینمه‌سین، دی گلین چای چؤره‌ییزی یئیین دسترخانی ییغیشدیراق". آنجاق اویون ائله شیرین گلردی کی...

**2/ پوشته‌ک دورماق:**

بونو دا چوخ اوینامیشیق...6-7 یاشدان 14-15 یاشی اولانلارین اویونو ایدی. اوغلانلار داها چوخ اویناردیلار. کیچیک یاشلاردا اوغلان- قیز قاریشیق اویناردی، بیر آز بؤیویونجه، آیری آیری اویناناردی. دؤرد بئش اوشاق بیر آرایا گلیب، سیرا دوزولوب اییلیب اللرینی دیزلرینه قویاردیلار. اوشاقلارین بیری اونلارین اوستوندن آتیلا آتیلا کئچردی. آتیلاندا ایکی اووجونو اییلن اوشاغین کوره‌یینه دایاییب، قیچلارینی تماما آچیب قوش کیمی اوچارمیش کیمی آتیلیب او بیری اوشاغین اوزه‌رینه کئچردی، آخیردا دا اؤزو اییلیب الین دیزینه قویاردی و سیرا ایله آتدانیب اویناردیلار.

ایندی همن بو حرکتلرین بنزه‌رینی ژیمناستیک کیلاسلاریندا چوخ باهادان اوشاقلارا اؤیره‌دیرلر. خره‌کدن آتیلماغا بنزه‌ردی بو اویون. بیز لاپ موفته‌سینه، هئچ آتا- آنالارا خرج آچمادان همن ژیمناستیک حرکتلری بیر-بیریمیزی یامسیلایاراق اؤیره‌نردیک. مثلا اوتاغین بوجاغیندا دقیقه‌لرجه باش آیاق دوراردیق،باشیمیز یئرده ،آیاقلاریمیز ایسه جوتله‌میش، گؤیده اولاردی! هر کس داها چوخ ترسه دایانسایدی او قازاناردی. حتی اللریمیز اوسته دایاناردیق. سحری یورغان دؤشکلری ییغمامیش، اوتاغین اورتاسیندا، بئش اون دانا ماللاق سالاردیق، ایاقلاریمیز بیربیرینه ایلیشه‌ردی، هارای بیدادلاریمیز ، میرتداشما سسیمیز یئددی همسایانی اویالداردی! بیر دن گؤرردین پنجره‌یه بیر داش آتدیلار!
یا گئدیب اوتاغین بوجاغینا دایاناردیق. آیاقلاریمیزی او دووار –بو دووارا دایاییب، میمون کیمی، دووارا دیرماشاردیق و الـله‌شردیک باشیمیز تاوانا ده‌یسین. من بو ایشی هئچ باشارا بیلمه‌دیم. باشارانلاری دار (او جومله‌دن عم‌اوغلومو) همیشه قیسقاناردیم!

**3/ چکیشمک (تویوق جیناغی ایله):**

بیر جور مرج باغلاما (مش باغلاماق) دیر چیشمک. تویوغون دؤشونده بیر جیناق سومویو اولار، ماشایا بنزر. تویوق- پیلو یئیه‌ن گون، او سومویو اله کئچیرن، سوفره باشینداکیلاردان سوراشاردی:

-"کیم گلیر چکیشک؟"
-من

-نه‌دن باغلاشاق؟

-بیر جوت جورابدان. (یا مثلا سینمادان، یا بیر ناهاردان،شامدان)

- اولسون – دئییب جیناغی ایکی یاندان سیندیراردیلار. جیناغی سیندیراندان سونرا، ایکی باغلاشان آدام بیر بیری‌نین الیندن هئچ نه آلمامالی‌دیر. یا دا آلمامیشدان گرک دئسین:"یادیمدا"

چکیشه‌نلرین هانکیسی او بیری‌نی یاهالدیب الینه بیر شئی وئره بیلسه‌یدی‌، اوجادان دئیردی:"یااااده‌س!" و اویونو قازاناردی. بو اویون بعضن هفته‌لر ، حتی آیلار اوزاناردی! و هامی دا اونلارین چکیشمه‌سینی ماراقلا تعقیب ائدردی.

بیر ده مرج باغلاماق (یا دا مش باغلاماق) واریدی. ایکی نفر بیر مؤوضوعا گؤره هره‌سی بیر سؤز دئییر. بو دئییر "ائله اولاجاق"، او بیری دئییر "خئیر ائله اولمیاجاق، بئله اولاجاق." سونرا ایکیسی ده دئییر :

-"ایندی کی بئله اولدو گل مش باغلیاق".

-"نه دن مش باغلییاق؟"

مثلا بیر پئپسیدن، یا بیر دؤره طرفی چیینینده دولاندیرماقدان، یا عاغیللارینا گلن یونگول‌واری هرنه‌دن. سونرا هانسی طرفین سؤزو دوز چیخسایدی، او بیری طرف مرج باغلادیغینی آلاردی یا دا یئرینه گتیرردی.

**4/ قاچان-قاچان ( قووالا قاشدی):**

کوچه‌لر‌ده یا حیه‌طلرده اوشاقلار ، اوغلانلی- قیزلی ییغیشیب آرالاریندان بیر قورد سئچه‌ردیلر.

قوردو بئله سئچه ردیلر کی، هاممی بیر الینی قویاردی قولاغینا و بیرگه دئیردیلر:

-قوم...پا...نیی...یه

کؤ...مه...کیی...یه

بونو دئییب هرکس الینی گتیرردی آشاغی‌یه. بعضیلری الی‌نین اوزون گتیرردی، بعضیلری ده الی‌نین ایچینی گتیرردی. الی تک گلن چیخاردی ائشییه. او قدر "قومپانیه" ائلردیلر کی آخیره بیری قالاردی. آخیره قالان قورد اولاردی. اوشاقلار داغیلیشیب هارایلاردیلار:

-قوووت گه منی توت!

قورد یومولاردی اوشاقلارین اوستونه، هر کیمی توتسایدی او قورد اولاردی. اوشاقلارین هانسی پیلله‌یه یا دا اوجا هر بیر یئره چیخا بیلسه‌یدی آماندا قالاردی و قورد اونو توتانمازدی. قورد دا کمینده دوراردی کی اوجالیقدان دوشوب قاچسین بو دا اون یاخالاسین. اوشاق قوردا دئیه‌ردی:

-پیشیح یولو وئر قاچیم!

قورد بیر آددیم گئدردی دالی. انصافلی قورد اولسایدی، ایکی آددیم گئدردی!

قورد دئیردی:

-دی قاش دا...

اوشاق یالواراردی:

-سن آللاه بی ذرره‌ ده گئت دالی من قاچیم.

یا دا یالاننان "باخ اورا، باخ اورا" دئییب قوردو یاهالدیب سوزولوب قاچاردی قوردون الیندن.

**5/ گیزلنپانج:**

قدیم زامانلار کوچه‌باجادا اوغول اوشاق چوخ اولاردی. قوهوم قونشونون اوشاقلاری بیربیرینه قاریشیب دئه‌ ها- گول ها اویونلار اوینایاردیلار. بو اویونلارین ان چوخ سئویلن بیریسی ده "گیزلنپانج" ایدی. بو اویونو دا اوغلانلی قیزلی اویناردیلار. بیر آز بؤیویونجه قیز اوغلان آیری- آیری اویناردیلار.

بو اویوندا دا اؤنجه قومپانیه گلردیلر، تک ال گتیرن گؤزونو یوماردی. یعنی اوزونو دووارا یا دا بیر آغاجا دایاییب، گؤزلرینی برک یوموب سایاردی:

-.........

او سایینجا، اوشاقلار داغیلیشیب هره‌سی بیر یاندا گیزله‌نردیلر. آغاج باشیندا،دؤنگه‌بوروقدا، دووار قیراغیندا، تخته‌بندین کناریندا، آنبار پیلله‌سینده، میپپاخدا، قاپی دالیسیندا...حتی بعضن آداملارین آرخاسیندا... گیزلنمکدن اؤنجه ده بیری-بیری‌نین قولاغینا پیچیلداشاراق قوروشوب قرار مدارلارینی قویاردیلار:

-آلما دئسم گل، هئیوا دئسم گلمه!

بو او دئمکدیر کی، امن-آمانلیق اولاندا چاغیراریق شوُبه‌لرسن!

گؤزونو یومان اوجادان دئیه‌ردی:

-"گلییییم؟ گلدیم...دالدا دوران، یاندان دوران شووووبه!"

سونرا گؤزونو آچیب دوستلارینی گزردی. گؤزونو یومدوغو یئردن چوخ اوزاقلاشمازدی. و تاپدیغی آدامین یئرینی دئییب الینی آغاجا (یا گؤزونو یومدوغو دووارا) چالیب اونو شوبه‌لردی، یعنی کی سنی تاپمیشام.

-ماحمید امروت آغاجی‌نین دالیندان چیخ...شووووبه!

ماحمید چیخاردی آشکارا.

-حکیمه! اته‌ییوین گوللری بوشقانین دالیندان گؤروشور...شووووبه!

حکیمه بوشقا دالیندان چیخاردی.

بیردن گؤرردین بیر آغاجین باشیندان لئی کیمی بیریسی دوشوب الین چالدی دووارا و باغیردی:

-شوووووووووبه!

خولاصه نه باشیزی آغریدیم، اوشاقلار بیر به بیر تاپیلاردیلار یا دا اؤزلری چیخیب شوبه‌لردیلر. سونرا دا سیرا ایله باشقالاری گؤز قویاردی و آنالار دئیینه دئیینه اوشاقلارینی سسلمه‌یینجه اویون داوام ائدردی.

**6/ بئشداش:**

بئشداش-ی یادیما گله‌لی قیزلار داها چوخ اویناردیلار. آنجاق اوغلانلار اوینایاندا، بو اویونو چوخ داها مهارتلی اویناردیلار. نده‌نینی هئچواخت بیله نمه‌دیم، بلکه اللری داها بؤیوک اولوردو دا اوندان... نه بیلیم.

بو اویونو تک باشینا دا اویناردیق( مهارتیمیز آرتسین دئیه)، دؤرد- بئش نفره ده اویناماق اولاردی. بئش دانا تقریبن بیر بویدا یوغرولموش، صاف داش تاپاردیق، جوُمالاشیب دؤره‌دن باغداشا قوروب سیرا ایله اویناماغا باشلاردیق.

بیرینجی اویونجو بئش دانا داشی یئره آتاردی. بیرینی گؤتوروب گؤیه آتاردی. او بیردانا آشاغی‌یا ائنینجه بیر دانا یئردن داش گؤتوروب و گؤیده‌کی داشی اووجو ایله توتاردی. سونرا یئنه بیر دانا داش گؤیه آتیب ایکینجی داشی گؤتورردی. سونرا اوچونجو و دؤردونجو داشی دا بو سایاق یئردن ییغیشدیراردی. گؤیه آتیلان داش یئره دوشسه‌یدی اودوزاردی. بو دؤوره‌نی اوتسایدی، ایکینجی دؤوره‌نی اویناردی یوخسا داشلاری ایکینجی اویونچویا وئرمه‌لی اولاردی.

ایکینجی دؤرده گینه داشلاری یئره آتاردی آما بو کئز یئرده‌کی داشلاری ایکی- ایکی گؤتورمه‌لی ایدی.

اوچونجو دؤرده اوچ داشی بیر دفعه‌ده، بیرینی ده تکینه گؤتورمه‌لی ایدی.

دؤردونجو دؤرده دؤرد داشی دا بیردن گؤتورردی.

بئشینجی دؤرده داشلاری یئره آتمازدی، بئشینی ده بیر اووجوندا توتوب داشلارین بیرینی گؤیه آتاردی. داش یئره ائنینجه الینده‌کی دؤرد دانانی یئره قویاردی. سونرا بیر دفعه ده داشی گؤیه آتیب داشلاری یئردن ییغیشدیراردی.

سونرا سول الین آرا و باش بارماغینی یئره دایاییب کؤرپو دوزه‌لدر، داشلاری کؤرپونون اؤنونه سپه‌لردی. ساغ ال‌ایله بیر داشی گؤیه آتاردی، داش یئره گلنه ‌کیمی داشلاری بیر- بیر کؤرپونون ایچینه ایته‌لمه‌سی گره‌کیردی. بوردا اویون بیتردی.

بو اویونو چوخ اوینویانلار گؤزل بیر مهارتله و ظرافتله اویناردیلار.

**7/ کیربیت کیربیت:**

1-پاییز و قیش گئجه‌لری اوزون اولاردی. هم ده آزربایجانین بو فصیللری برک سویوق اولاردی. اول آخشامدان –قوشلار نینه گیرن کیمی- جماعاتین دا ال آیاغی کوچه باجادان ییغیشاردی ائولره. اوزونلو گئجه‌لری بو ائل آرای اویونلار ائله قیسالداردی کی، بیلمزدیک هاردان گلیب هارا گئتدی قیش گئجه لری.

کیربیت کیربیت ده اویونلاریمیزین بیری ایدی. گیرده بیر جوقا قوروب اوتوراردیق. بیر قوطو کیربیت چؤپونو یاواشجا سپه‌لردیک یئرده فرشین اوستونه. سونرا اونلاری دانا دانا ییغاردیق. بیر چؤپو گؤتورنده او بیری چؤپلر ترپشمه‌مه‌لی ایدی. ترپشسه‌یدی یاناردین. اولده تک تک اولان چؤپلری ییغیب بیر یانا قویاردی اویوچو. سونرا یاواش یاواش اویون چتینله‌شردی چونکی بیربیری‌نین اوستونه دوشن کیربیتلری ده گرک ائله گؤتوره‌یدی کی او بیرلر هئچ هئچ ترپشمه‌سین. بو ایش اوچون ایکی دانا چؤپو ماشا ککیمی بارماق آراسی توتوب مهارتله چؤپلری بیر بیری‌نین اوستوندن گؤتورردیلر. بو اویونون اوستالاری ایکی قوطونون چؤپونو یئره داغیدیب ییغاردیلار.

2- کیربیت قوطوسونون هر 6 اوزونده بیر نؤمره یازاردیلار. سونرا قوطونو الده فیرلادان کیم یئره آتاردیلار. کیربیت قوطوسو معمولا یاستی‌سینا دوشر یئره. یاستی طرفین نؤمره سی لاپ آز یعنی 2 اولاردی. او بیری ایکی طرفینی ده یئره سالماق ائئله چتین دئ‌ییلدی. اورانین دا نؤمره‌سی 5 اولاری. ایکی دیک طرفینه 10 یازاردیلار. کیربیت قوطوسونو یئره دیکینه سالماق مهارت ایستردی. خولاصه هره کیربیتی یئره سالاردی، نؤمره‌سینی یازاردیلار. دیکینه سالان بیر داها سالاردی. سونرا یازیلان نؤمره لری جمعله‌ردیلر، قازانان بللی اولاردی.

3- دؤرد دانا کیربیت چؤپونو باش طرفدن، یعنی گوگوردلو طرفیندن سوخاردیلار فرشین توکلری‌نین آراسینا. بیر بالا مربع دوزه‌لردی. اونلارین اوستونه ده دؤرد دانا کیربیت چؤپونو یاتیرداردیلار. سونرا بو بالاجا ائوه گینه ده کیربیت چؤپوندن سقف دوزه‌ردیلر. بو اویونون اوستالاری ایکی یااوچ اوتاقلی ائو دوزه‌لده بیلردیلر. منیمکیلر بیر اوتاقلی اولاردی همیشه و اوچ اوتاق دوزه‌لدنلری گؤزوم گؤتورمزدی!

**8/ لال‌اویونو:**

بو اویونو بؤیوکلر ده اویناردیلار. اونون علمی آدی پانتومیمدی.

هاممی دؤره‌دن دوزولوب اوتوراردی. بیر نفر ذهنینده بیر شئی توتاردی. مثلا ناخوشلاماغی، سویوق ده‌یمه کیمی. سونرا اللری‌، بدنی و اوزونون حرکتلری‌ایله ذهنینده‌کینی باشقالارینا قاندیرماق ایستردی. دؤوره‌ده اوتورانلار دا عاغیللارینا گله‌نی بیر بیر سایاردیلار تا اینکی اصلی جوابا یئتیشسینلر. بو اویوندا، لال اویونو چیخاردان آدام هئچ دانیشمازدی. دانیشان اودوزاردی. چوخ گولمه‌لی اولاردی. یعنی اوتورانلار بعضن ائله نامربوط جوابلار وئرردیلر کی پیشمیش تویوغون دا گولمه‌یی گلردی.

یادیما گله‌لی بیر ایکی قونشو اوشاغی واریدی بو اویونون اوستاسی ایدی. قیریلیب کئچینه‌ردیک اونلارین ادالارینا. ایندی فیکیرله‌شیرم کی اونلاردا گئرچک اوینامانلیق(هنرپیشه‌لیک) یئته‌نه‌یی واریمیش.

**9/ آددان باغلاشماق:**

بو دا گؤزل اویونلاردان بیری ایدی. بونو هر یاشدا و هامی اویناردی. اوشاقلارین باشینی بیر یئره ییغیب مشغول ائتسین دئیه، " گلین بورا آددان باغلاشاق!" دئیه ردی اننه‌م. گلیب جومالاشاردیق اننه‌نین دؤوره‌سینه و اننه‌م باشلاردی:

-بیسمیللاهیررحمانیررحیم ...م دان دئه!

-مریم...م

-مؤحسون...ن

-ناهیده...ه

-هاشیم...م

-سققه‌لیوه دیرماشیم!..........

هاممی پاققا وئریب گولردیک!

و بئله‌لیکله هر کس بیر آد دئیه‌ردی. دئییلن آدین سون حرفی، او بیری آدین باشینا گلمه‌لی ایدی. و آدلار تکرار اولمامالی ایدی. هر کس آد تاپماسایدی، اونا کیمی سایاردیق و اویوندان چیخاردی. آخیره قالان اویونو اوداردی.

**10/ قوناق-باجی:**

قوناقباجی، قیز اوشاقلارینا مخصوص بیر اویون ایدی. بعضن 4-5 یاشینا قدر اوغلانلاری دا اویونلارینا قاتاردیلار قیزلار. اوغلانلار بؤیوک یاشدا اولسایدیلار بابا اولاردیلار.

بو اویوندا قیز اوشاقلاری اؤزلرینی آنالارینا بنزه‌دردیلر و بیربیرینه قوناق گئدیب بؤیوکلری یامسیلاردیلار. گیزلینجان آنالاری‌نین دیک دابان باشماقلارینی اکردیلر کی یئرییه‌ندن تیققی تیق ائله‌سین و اوجا گؤروشسونلر. دوداقلارینا شاه توت، یا دا گیرده‌کان وختی گیرده‌کان قابیغی یاخاردیلار کی دوداقلاری بویانسین. قولاقلارینا قوشا گیلاس یا گیلانار تاخاردیلار سیرغا اولسون دئیه.شیرنی ساپینی آچیب ایچینه بیردانا بیردانا نوخود قویوب بوکردیلر، او دا اولاردی بویونباغی ، یا دا میرواری آغجی‌نین میروازییه بنزر گوللرینی ساپا دوزوب گردنبند دوه‌لدردیلر. آرتیق ااورتوق سیملری فنر کیمین ائله‌ییب اؤزلرینه اوزوک دوزه‌لدردیلر. دیرناقلارینا کوکب یا قیزیل گول یا دا شمعدانی‌نین گول‌یرپاقلارینی یاپیشدیراردیلارکی بویاقلی گؤرونسون. بالاجا سماور، قاب-قاجاق و باشقا اویونچاقلاری نه وارسا گتیریب دوزه‌ردیلر دؤوره‌لرینه،اؤز عالملرینده اؤزلرینه ائو قوروب قولچاقلارینی دا دووارا دایاییب هره‌سینه بیر خیالی نقش وئرردیلر.

تاق تاق تاق

-قاپ دؤین؟

-آچ گوهر خانیم منم، زرینتاش!

جیییییییییییییرررر

-سلام باجی خوش گلمیسن، گون هایاننان چیخیب؟

-آل گؤروم بو اوشاغی گوهر خانیم، لاپ دا بئل بوخوننان دوشدوم! آ مؤحسون آغا ائوده ده‌ییر کی؟

- یوووو...بویور، گل ایچه‌ری راحات اول. پوف واه واه ائله بیل اسکیسین ده باتیریب!

و الی آخر........

**11/ قولچاق پارچا:**

اسکیلرده ایندیکیلر کیمی بولان-سولانلیق دئییلدی. زیبیل آز چیخاردی ائولرده. ائوده ایشله‌نیلن آرتیق- اورتوق پارچالاری، پرده قیریغینی، چادیرالیقلارین تور-تؤکونتوسونو، چیت- چیلوارین یئره تؤکولن قیراقلارینی قیز اوشاقلاری بوقچاجیقلارا ییغاردیلار. سونرا اونلارلا قولچاق تیکردیلر. اؤنجه میتیلدن قولچاغین باشین، بدنین و قول-قیچینی تیکیب، ایچینه پامبیق تپه‌ردیلر. قولچاقلارا خاماحدان ساچ دوزه‌لدیب به‌تده‌ردیلر. قاش –گؤز تیکردیلر، پیلک- مینجیقدان گؤز ببکلری قویاردیلار. قیرمیزی ساپلا دوداق تیکردیلر، حتی سیرغا(گوشوارا)، اوزوک و بیلرزیک ده دوزه‌لدردیلر قولچاقلارینا. سونرا دا قولچاغا الوان- الوان قیز یا دا اوغلان پالتارلاری تیکیب گئییندیرردیلر.

بیر جور ده پیلاستیکدن آریق- اوزون میغاووا(عروسک) اولاردی، بیری بئش قیرانا. اونلاری دا آلیب گتیرردیک و اونلار هر جور پالتار تیکردیک. حتی آلت پالتاری بیله تیکیب تاخاردیق اَیینلرینه!

**12/ گول-گول:**

چوخ سئویلن، هر کسین اوینایا بیله‌جه‌یی و هله ده اوینانان شیرین اویونلاردان دیر. بو اویونا هر نئچه نفر قاتیلا بیلر، آنجاق اویونجولارین سایی چوخ اولسا، نئچه دسته‌یه بؤلونوب اوینارلار. بیر دانا نوخود یا لوبیه، یا دا نئچه قات بوکولموش بیر کاغذی گول ائلردیک. اللریمیزی آپاراردیق دالیمیزا، گولو اووجلاریمیزین بیرینه قویوب، اووجوموزو یوموب، گتیریب ایکی یومولو الیمیزی اوزالداردیق قارشیمیزداکی اویونجویا. اگر گولون هانکی الده اولدوغونو تاپسایدی، گولو اونا وئرردیک و اویونا او دوام ائدردی. گولو تاپماسایدی، یئنه ده الیمیزی دالیمیزا آپاریب گولو گیزله‌دیب اؤنه توتوب سوروشاردیق:

-ایه دئدین هانسیندا؟

-یا بوندادی یا بوندا

 حالواچی توکانیندا

 بابام دئدی وئئئر...بون...دان!

اسکی زامانلاردا بو اویون قیشدا کورسو باشیندا اوینانان چوخ سئوینجلی اویونلاردان ساییلاردی. اللری آپاریب کورسو یورغانی‌نین آلتیندا گولو گیزله‌دردیلر، سونرا اللری چیخاردیب قویارمیشلار کورسونون اوستونه.

بیزلرده قیشدا پتو یا یورغان چکیب اونون آلتیندا گول گول اویناردیق. بو اویوندا بولان سولان جیغاللیق ائلمک اولاردی!

**13/ ناققیشلی:**

ناققیشلینی دا قیزلار داها چوخ اویناردیلار. بیلمیرم ندندیر کی، اوغلانلار بو اویونا ائله ماراق گؤسترمزدیلر.

حیه‌طده یا دا کوچه‌ده گج‌ایله یئرده بیر یئکه مستطیل چکردیک بویونا، اونو آرادان ایکی‌یه بؤله‌ردیک. سونرا دا ایکی دانا ائنینه جیزیق چکردیک. یعنی آلتی یئره بؤله‌ردیک و هر گؤزونده بیردن آلتی‌یه کیمی بیر نؤمره یازاردیق. بو اویونو 3- 4 نفره اویناردیق. بیر یاستی داش یا دا حیه‌ط کاشیلاری‌نین قیریغینی گتیریب اویونا باشلاردیق.

ایلک اویونجو داشی نؤمره بیر خانه‌یه آتاردی. داش جیزیقلارین اوستونه دوشمه‌مه‌لی‌یدی یوخسا یاناردی و ایکینجی اویونجو اویونا باشلاردی. سونرا بیر قیچینی ایچه‌ری‌یه بوکوب، بیر آیاقلی آتیلا- آتیلا او داشی ایکینجی خانه‌یه سونرا دا اوچونجو...تا آلتینجیدان داشی ایته‌لردی ائشییه. داش جیزیقلارا ده‌یسه‌یدی اویونچو یاناردی. سونرا داشی ایکینجی خانه‌یه آتیب یئنه ده همان تهر اویناردیلار. هر واخت بیر اویونجو یانسایدی، سیرا گلردی اوبیرینه.

**14/ ال اله دویمه دله:**

بو اویون لاپ کیچیک اوشاقلار اوچون ایدی. آلتی- یئددی یاشا کیمی. اوغلانلی قیزلی ال- اله وئریب دؤوره فیرلانیب دئیه‌ردیلر:

-ال اله

دویمه ده‌له

بابام گئدیب باشماق آلا

بیر تای سنه

بیر تای منه

پیسسسس

پیس دئیه‌نده هامی یئره اوتوراردی. یئره اوتورمایان جرگه‌دن چیخاردی. یئنه ده قالخیب باشدان باشلاردیلار.

بعضن ده اوشاقلار بولاری اوخویاردیلار دؤره فیرلاناندا:

**\***"حاجیه گیردی باجیه

یوموتدادی قویدی تاخچیه"

**\***"ریضا ریضا میندی خوروزا

 بیر تپیح ویردوم دوشدو حووضا

 ننه‌سی دئدی هانی بو ریضا

 دده‌سی دئدی دوشدو حووضا..."

**\***روقیه

 قرقره

 گئت قاپینی حلقه‌له

 مامان گئدیب دردره

 اوشاق دوشوبب تندیره

 گؤ... یاپیشیب منقله

\*گئتدیم حاماما لیفله‌ندیم

چیخدیم ائشییه کوفله‌ندیم

حامامچی منه چای گتی

من بو چایی ایشمه‌رم،

دروازادان کئشمه‌رم،

دروازا منیم اولسون،

قیرمیزی دونوم اولسون،

گئییم کئدیم تهرانا

تهراندا تویوم اولسون

قیزلار گلسین تویوما

قوربان کسسین بویوما.

یا دا اوشاقلارین بیریسینی چؤمبه‌لدیب اوتورداردیلار آرادا و دؤوره‌سینه فیرلاناراق اونون آدینا بئله اوخویاردیلار:

**\***اکرمین ماماسی شکرپنیر پیشیریب

فیندیخچاسی بو بویدا

گنه‌شلیغی بو بویدا

قالخ ایاغا قاااالخ

مطلبیوه بااااخ.

بونو اوخویورکن ده بامباچایلا یاواشجا چالاردیلار اوتوران اوشاغین باشیندان یا چیینیندان.

**15/ دونبالان پیستان:**

**1-**جمعه گونلری چؤله زادا چیخاندا، آتام بویان اویانی گزیب بیر اوزون آغاج کؤتویو تاپاردی. اونو گتیریب دوز اورتاسیندان یئککه بیر داشین اوزه‌رینه قویاردی. بیر اوشاغی کؤتویون بو باشینا، اوبیرینی ایسه کؤتویون او باشینا میندیرردی. کؤتویون بو باشی یئرده اولاندا، او باشی قالخاردی گؤیه و بالعکس... یوخاری قالخان اوشاق دئیه‌ردی" دونبالااان!" و آشاغیداکی دا جاواب وئرردی:"پیستان!" و بئله‌لیکله بیزلر دونبالان پیستان اویناردیق!

بو اویونو اون یاشدان کیچیک اوشاقلار داها چوخ اویناردیلار، آنجاق بعضا بؤیوکلر ده اویناییب ذؤوق آلاردیلار. ایندی ده بیر چوخ پارکلاردا دمیردن دونبالان پیستانلار وار؛ ایندی اوشاقلار اونا الاکلنگ دئییرلر.

**2-**ایکی نفر کورک- کؤره‌یه دایانیب، او حالتده قول-قولا وئررلر. بیری اییلیب او بیرینی آلاردی دالیسینا، سونرا بو قالخیب او بیری اییلیب یولداشینی دالینا آلاردی. و بیر-بیریندن بئله سوروشاردیلار:

-دونبالان پیستان یئددی قَبریستان

-یئرده نه وار؟

-یئر مینجیغی.

-گؤیده نه وار؟

-گؤی مینجیغی.

......

بونون آردی دا وار، من اونودموشام نه یازیق کی.

**16/ قولبیابانی:**

ایکیندی چاغلاری داریخمادان زیققی وئردییمده،اَننه‌م دئیه‌ردی:

-گئت کاغاذ- قئیچی گتیر سنه قولبیابانی دوزه‌لدیم!

قاچاراپبا گئدیب دیب میپباخدان شام مئژمئیی‌سینی، بیر آز روزنامه کاغازی، بیر ده ایینه-ساپ قوولوغوندان قئیچینی گتیریب دوزه‌ردیم اننه‌مین قاباغینا. اننه‌م روزنامه‌دن بیر پارچا اوزونسوونا کسه‌ردی. اونو بیر دفعه اویانا بوکه‌ردی ، بیر دفعه بویانا. دؤرد بئش دفعه کاغازی بویان اویانا بوکه‌ردی. سونرا اونو یاریم آدام شکلینده قئیچی‌یله کسه‌ردی. بوکوکلری آچاندا ائله بیل 6-7 دانا اوغلان ال-اله وئریبلر!...ائله گؤزل اولاردی کی!

مئژمئیی‌نی ترسه‌سینه قویاردی فرش اوستونه، بیر دسته اوغلانی دا آیاق اوستونده قویاردی مئژمئیی‌نین اوزه‌رینه.

سونرا آیری بیر کاغاز گؤتوروب ، گینه بوکوب کسه‌ردی. بو دؤنه آچاندا ال- اله وئرمیش بیر دسته قیز گؤرردین! عاغلیم گئدردی اینانین!

قیزلاری دا آیاق اوستونده قویاردی مئژمئیییه و بارماق اوجلار‌یله نارین- نارین ریتم توتاردی مئژمئیی اوستونده. دیل دوداق آراسی دا اوخویاردی:

-نیح‌نا نانااای نانای

 نیح‌نا نانااای نانای

اننه مین آهنگی‌ ایله قیزلارلا اوغلانلار نم نه قَشَحلیقدا یاللی گئدردیلر....

**17/ ایت قوسلو:**

ایکی بؤیوک اوشاق، سون بئشیگ اوشاغی، یا دا هر هانکی بیر بالاجا اوشاغی (4-5 یاشدان چوخ اولمایایدی گرک، چون آغیر اولاری) بیری اللریندن او بیریسی ده ایاقلاریندا توتوب ساغا- سولا توولاردیلار.

-اَت آلان سوت آلان ، ات آلان گوودوش آلان!

یا دا:

-چالین چالین یاغ اولسون

حسن یئسین چاغ اولسون!

**18/ ایننی ایننیجه:**

اوشاقلار دؤوره‌اوتوراردیلار. اللرینی بئش بارماق آچیب یئره دؤشه‌ردیلر. اوشاقلاردان بیری، سبابه بارماغی ایله بیر بیر بارماقلارا باسیب اوخویاردی:

-ایننی ایننیجه

اوجو دویمه‌جه

شامماجی

شاطیر گئدر

قوس آغاجی

هاپبان هوپبان

یاریل ییرتیل

سو ایش قورتول.

شعرین آخیری هانسی بارماغا دوشسه‌یدی، او بارماغی یوماردیق. یئنه ده باشدان اوخویاردی. او قدر بونو اوخویوب بارماقلاری بیر بیر بوکه‌ردیک کی بیر تک بارماق قالاردی. آخیره قالان اوداردی و ماللا اوولاردی، یعنی شعری او اوخویاردی.

**19/ آراداویردی:**

**20/ توپ‌عربی:**

**21/ کئش-کئش:**

**22/ هوپ هوپ:**

**23/ معللیم- معللیم:**

**24/ شاه‌ وزیر:**

**قار گولـله‌سی:**

**ننه منی قوردا وئرمه:**

**زویولداق اوچما:**

**کوف اوچما:**

**ایپ چکدی:**

**سولاشدی:**

**گؤزوباغلیجی:**

**میغاووا- میغاووا:**

**بؤح بؤح(بؤرک بؤرک):**

**ایستوپ ایستوپ:**

**اتل متل توتوله:**

**نوخته نوخته:**

**تَح‌من‌جوت:**

**اسم شهرت:**

**سو آلتیندا نفس ساخلاما:**

**کباب کباب:**

**آشیق:**

**مازی:**

**پیل دسته:**

**تورناووردی:**

 **“Qulbiybani”**

Ikindi çağlar, darıxmadan zıqqı vérdiyimmde, Enne-m déyerdi:

-Gét kağaz qéyçi gétir sene qulbiyabani düzeldim!

Qaçarapba gédib dib mippaxdan şam méjméyisini(tepsisini), biraz ruzname kağazı, bir de iyne-sap qovluğundan qéyçini getirib düzerdim Enne-min qabağına. Enne-m ruznameden bir parça uzunsovuna keserdi. Onu bir defe oyana bükerdi, bir defe de buyana. Dörd-béş kez kağazı bbuyan-oyana bükerdi. Sonar onu yarım adam şeklinde qéyçiyle keserdi. Bükükleri açanda éle bil ki, altı-yéddi dana oğlan el-ele véribler!...éle gözel olardı ki!

Méjmeyini ferş üste tersesine çévirerdi. Yaratdığı bir deste oğlanı ayaq üste qoyardı méjméyinin üzerine.

Sonar ayrı bir kağaz götürüb gine de büküb keserdi. Bu done açanda, el-ele vérmiş bir deste qız görerdin! Ağlımm géderdi, inanın!

Qızları da ayaq üstünde qoyardı méjméyiye ve barmaq ucları ile narın narn ritm tutardı méjméyinin üstünde. Dil-dodaq arası da oxuyardı:

-Nihna nanaaay nanay

 Nihna nanaaay nanay

Enemin ahengi ile qızlarla oğlanlar nem ne geşehlıqda yallı géderdiler…

**بو اویونو دا سایین اکبر حمیدی علیار منه گؤندریبلر:**

**"دده دده"**

قاراداغین علیار کندینده اوشاقلار ایچینده، خصوص ایله ده قیز اوشاقلاری ایچینده بیر اویون وار دده دده آدیندا :

اوشاقلارین سایی اؤنملی دئییل، دؤرد نفردن یوخاری هر نئچه نفر اولا بیلر، بو اویوندا اوشاقلار ایکی دسته­یه بؤلونور ال-اله وئره­رلر و دایره­وی شکیلده دوروب اللرینی آشاغی-یوخاری قالخیزارلار (بیر حالداکی ال-اله یاپیشیبلار) و بیر قوروپ اویونو باشلار ایکینجی قوروپ ایسه جاواب وئره­ر، بو اویون دفعه­لرله تکرار اولار و هر تکراردا قوروپلارین یئری ده­ییشیلر اویونو باشلاماق اعتباری ایله، یعنی قاباق دؤنه باشلایان قوروپ ایکینجی دؤنه جاواب وئره*­ر* ، اویون بئله دیر:

بیرینجی قوروپ 1- دده دده (آهنگ ایله اوخویارلار)

ایکینجی قوروپ 2- بلی دده (همن لحن ایله)

1 – دوه­لر هایاندا ؟

2 – قره­باغدا

1 – نه یئیه­ر؟

2- خورما یئیه­ر

1 – نه سیچر؟

2 – بورما سیچر

1 – پالانی نه­دن؟

2 – گوموشدن

1 - خورجونو نه­دن ؟

2 – گؤی داشدان

1 – کیم به­یین قیزی­نین تویودو؟

2 – حسن به­یین (بوردا هر دؤنه بیر آد دئیه­رلر، اؤنملی دئییل نه آد اولورسا)

1 – قاوالینان گله­خ، بالابانینان ؟

2 – قاوالینان (بوردا دا بیر دؤنه قاوالینان دئیه­رلر، باشقا دؤنه ایسه بالابانینان دئیه­رلر)

ائله کی اویون بو مقاما چاتدی، جاواب "قاوالینان" اولورسا هر ایکی قوروپون اوشاقلاری اللرینی بیر-بیریندن بوشلاییب قاوال چالماق اداسی چیخاراراق (اللری­نین اشارتی و دیللری ایله) بیر بیرینه قاریشیب اوینارلار، هابئله جاواب "بالابانین" اولورسا بالابان چالماغی یامسیلایاراق اوشاقلار بیر بیرینه قاریشیب مثلن توی شنلیگی دیر دئیه اویناماغا و رقص ائتممه­یه باشلارلار، بو رقص بیر نئچه دقیقه سوره­ر و اویون یئنیدن باشلانار...